ནུབ་གླིང་བར་མཚོན་ན་ལྷུག་རྩོམ་གྱི་ཐ་སྙད་འདི་ཅི་ལྟར་བྱུང་བ་དང་ལྷུག་རྩོམ་འཕེལ་རྒྱས་ཀྱི་ལོ་རྒྱུས་དེ་ཇི་འདྲ་ཡིན་པར་ང་ལ་གསལ་ཆ་ཆེན་པོ་མེད།ཡིན་ནའང་ཁོ་ཚོའི་རྩོམ་མཁན་ཕལ་མོ་ཆེར་ལྷུག་རྩོམ་བསྡུས་དེབ་ཀྱང་ཡོད་པར་དཔག་ན།ལྷུག་རྩོམ་འབྲི་བའི་སྲོལ་རྒྱུན་ཤིན་ཏུ་རིང་བར་མ་ཟད་ཆུ་ཚད་ཀྱང་མཐོན་པོར་བསླེབས་ཡོད་ཚོད་རེད།ཡིན་ནའང་ང་ཚོས་མཐོང་བའི་ནུབ་ཕྱོགས་ཀྱི་ལྷུག་རྩོམ་མང་ཤོས་ནི་དཔྱད་ཞིབ་རང་བཞིན་གྱི་ཤུགས་ཆེ་བ་ཞིག་རེད།མཚན་ཉིད་རིག་པའི་གནས་ལུགས་ཤིག་ཞིབ་བརྗོད་བྱེད་པའམ་ཡང་ན་རྩོམ་མཁན་རང་ཉིད་ཀྱི་སེམས་ཁམས་དེ་ཐད་ཀར་ཞིབ་འབྲི་བྱེད་པ་ཤིན་ཏུ་མང་།དེའི་ཁྲོད་དུ་ཧྥ་རན་སུའི་རོའུ་སོ་ལགས་ཀྱི་ཁེར་རྐྱང་གི་འགྲུད་བཞུད་པ་ཞིག་གི་བསམ་གཞིག་ཅེས་པ་དང་ཨ་རུ་བ་སོའུ་རོ་ལགས་ཀྱི་ཝར་ཏིན་མཚེའུ་སོགས་ནི་ནམ་ཡང་ཉམས་པ་མེད་པའི་ལྷུག་རྩོམ་གྱི་གཙུག་རྒྱན་དུ་ངེས།ཡིན་ནའང་ང་སྒེར་ངོས་ནས་ཧྥ་རན་སུའི་གཱ་མོའུ་ལགས་ཀྱི་ལྷུག་རྩོམ་ལ་ཡང་དགའ་བ་དཔེ་མེད་པ་ཞིག་ཡོད།